**Pranešimas žiniasklaidai**

2024 rugpjūčio 13 d.

**„Bitė“ atnaujino dalį biuro Naujamiestyje: buvusio baseino vietoje įrengtas įspūdingas teatras**

**Taip lengviau: greitasis skaitymas**

|  |
| --- |
| * **„Bitė Lietuva“ atnaujino senąją biuro dalį Vilniaus Žemaitės gatvėje, kuriame prieš beveik 30 metų įkurta bendrovė** * **Atnaujintose patalpose įrengti susitikimų kambariai, vaikų kambarys darbuotojų atžaloms, o buvusio baseino vietoje įsikūrė įspūdingas teatras** * **Investicijos į biuro atnaujinimą siekia 750 tūkst. eurų** * **Šiemet tai jau ne pirmas „Bitės“ biurų atsinaujinimas: Kauno padalinys persikėlė į „Žalgirio“ arena, į naują biurą persikėlė ir bendrovės darbuotojai Klaipėdoje** |

**Vasaros pabaigoje „Bitė Lietuva“ atnaujino centrinės būstinės Vilniuje korpusą, kuris naudojamas nuo pat įmonės veiklos pradžios 1995 m. Atnaujintame korpuse, kuriame anksčiau buvo viešas baseinas, dabar įrengtas erdvus teatras, ergonomiški susitikimų kambariai ir vaikų kambarys darbuotojų vaikams, pastatas visiškai pritaikytas žmonėms su negalia. Į atnaujinimus įmonė investavo daugiau kaip 750 tūkst. eurų, rašoma pranešime žiniasklaidai.**

„Senasis pastatas dar mena laikus, kai čia įsikūrė „Bitės“ biuras ir pirmosios darbo vietos. Laikui bėgant darbuotojų kiekis augo ir 2000 m. įmonė persikėlė į šalia pastatytą naują 6 aukštų biurą. Kadangi augame ir sunkiai išsitenkame turimuose patalpose, taip pat dėl nuotolinio darbo bei įmonėje populiarių darbostogų yra didelis poreikis susitikimų kambariams. Tad nusprendėme atgaivinti senąsias patalpas, praplečiant jų funkcionalumą ir suteikiant savo darbuotojams naujų galimybių efektyvesniam bendradarbiavimui“, – komentuoja Gintas Butėnas, „Bitė Lietuva“ generalinis direktorius.

Daugiau kaip pusmetį trukusios pastato dalies vidaus rekonstrukcijos metu buvo perplanuotas išplanavimas ir suformuota nauja darbuotojams skirta erdvė – teatras su įspūdingo dydžio – 4,8 metro pločio ir 2,7 metro aukščio – „Samsung“ ekranu. Panašus ekranas įrengtas ir tame pačiame Vilniaus rajone įsikūrusio lietuviško vienaragio „Vinted“ biure. Teatro ir bendrų erdvių įgarsinimui sumontuotos 44 stereo, akustinės ir žemų dažnių kolonėlės. Planuojama, kad teatras, kuriame 100 sėdimų vietų, bus naudojamas tiek vidiniams įmonės renginiams ir mokymams, tiek bus atviras ir kitoms organizacijoms.

Atnaujintoje daugiau kaip 2000 kv. m ploto pastato dalyje, pirmame aukšte, taip pat įrengti 6 ergonomiški susitikimų kambariai ir vaikų žaidimų kambarys darbuotojų atžaloms.

Investicijos į naują „Bitės“ centrinės būstinės korpusą siekia daugiau kaip 750 tūkst. eurų. Šiuo metu įmonės centriniame biure įsikūrusiuose dviejuose pastatuose Vilniaus Žemaitės gatvėje dirba beveik 400 darbuotojų.

Iki tol vienas didesnių įmonės centrinio biuro atnaujinimų vyko 2019 m., kai buvo kardinaliai atnaujinti 3 iš 6 aukštų. Prieš dvejus metus, 2022 m., ant senojo „Bitės“ biuro pastato sienų nutapytas žinomo Lietuvos menininko Algio Kriščiūno kūrinys. Šis 1427 kv. m dydžio piešinys yra vienas didžiausių Lietuvoje.

Šiemet tai jau ne pirmas „Bitės“ biurų atsinaujinimas – liepą bendrovės Kauno padalinys persikėlė į naujas patalpas Kauno „Žalgirio“ arenoje. Klaipėdos padalinys nuo šių metų pavasario taip pat dirba naujame biure su vaizdu į Kuršių marias.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)